
לדמותה של אשת עובדיה 
[bookmark: _GoBack]אשה אחת, דמות מיוחדת, ובזכויותיה שעמדו לישראל בעת צרה.
אשה ששמה לא מוזכר בתנ"ך, ולא סתם. אשת עובדיה הייתה כל כך צדיקה וצנועה שביקשה שלא יוזכר שמה. די היה לה שתיקרא – אשת עובדיה, על שם בעלה.
עובדיה הנביא, הוא אחד מארבעה שנקראו בפסוקים 'ירא אלוקים'. אבל עם תוספת – 'ירא אלוקים מאד'. עובדיה למד אצל אליהו הנביא, אך את חייו חי דווקא בתוך הארמון של המלך הרשע – אחאב. 
אחאב שהחטיא את ישראל, לעבוד עבודה זרה, אף נשא גויה לאשה – איזבל, שברשותו של בעלה רדפה אחרי הנביאים הרבים שהיו באותו דור – תלמידי אליהו, והרגה רבים מהם. 
מה עשה עובדיה בבית אחאב? - עובדיה היה אחראי על הארמון, ושרת את המלך. 
בתקופה בה איזבל רודפת אחרי הנביאים, אספו עובדיה ואשתו 100 נביאים שנותרו בחיים, ובמסירות נפש וסיכון חייהם, החביאו אותם במערות, וגם דאגו להם ללחם ומים.
באותו זמן, שרר בארץ רעב כבד. המזון היה בצמצום וקשה להשגה. עובדיה מנסה לדאוג לעוד ועוד אוכל ומים לנביאים, אבל לאט לאט אוזל הכסף מן הבית, ואין ממה לחיות ולהחיות.
עובדיה כזכור משרת בבית אחאב, והוא מנצל את המלך לטובת הנביאים... הכיצד?
ילך עובדיה אל המלך ויבקש ממנו הלוואה.
עובדיה דואג להמשך מסירת התורה בישראל, ואשתו הצדקת עוזרת על ידו. גם אם יצטרכו ללוות כסף רב, עבור חיי הנביאים שבמערה, יעשו זאת.
עם הכסף שעובדיה לווה מן המלך הוא הולך לרכוש עוד אוכל.
הימים חולפים והתקופה משתנית. אליהו הנביא עולה בסערה השמימה ואלישע תלמידו אשר יצק מים על ידיו, ממשיך את דרכו ואף מקבל ממנו ברכה שיהיה לו פי שנים מרוחו, להוסיף קידוש השם בעולם. גם המלך אחאב מת במלחמה ברמות גלעד ובנו יהורם ממשיך את דרכו הרעה. 
באותה תקופה מת גם עובדיה, ואשתו הצדקת נשארת לבדה עם שני בניה. היא ענייה ואין בביתה כמעט ממה להאכיל את שני בניה הרעבים, ובנוסף לזה, עדיין נותרו החובות הגדולים לאחאב מההלוואה שלוה ממנו עובדיה, ואין לה ממה לשלם את החוב.
שנים רבות היה מלך מואב כנוע מתחת יד עם ישראל, והיה משלם מס למלך אחאב. אבל, אחר מותו של אחאב החליט מלך מואב למרוד, ויהורם בן אחאב יוצא למלחמה נגדו. לאחר שמלך מואב רואה שהוא לא מצליח להבקיע את המלחמה, הוא מכנס את כל יועציו המיוחדים וחוקר אותם מה מיוחד בעם הזה שאי אפשר לנצחו. 
הם עונים לו – שזה מפני שהיה להם סבא שהקריב את בנו לאלוקים. זה אברהם שעקד את יצחק. אומר להם מלך מואב, אם כן, אם אני יקריב ממש את בני הבכור לאלוקים בטוח יהיו לי ניסים. וכך עשה.
בשמים מתעוררת קטגוריא גדולה, כעס גדול על עם ישראל. שהרי באותם ימים העם עובד אלילים, למרות שמכיר את כבוד השם ומלכותו. ומלך מואב שלא מכיר את כבוד השם דוקא הוא זה שמכיר את המשמעות של עקידת יצחק????
מי יציל את עם ישראל מן הגזירה הנוראה?
אומרים חז"ל – אילולי זכות אשתו של עובדיה כבר כלו ישראל באותה שעה.
יהורם בן אחאב מעיין ברשימות של בעלי החובות של אביו אחאב, ורואה שעובדיה חייב הרבה כסף, אם כך נלך ונדרוש את הכסף. אבל עובדיה מת, ואין בבית אלמנתו כלום.  – אומר יהורם, ניקח את שני בניו לעבדים!
למי יכולה אשת עובדיה לפנות? מי יעזור לה?
מתפללת היא להשם, ומפילה תחינתה לפניו, "ריבונו של עולם יודעת אני בך שאין שכחה לפני כסא כבודך, יודעת אני בך שרחמן אתה ואין אכזריות לפניך".. ועוד ועוד, כפי שמפרט לנו המדרש.
במדרש מסופר באריכות, כיצד אשת עובדיה הולכת לבית הקברות וזועקת ל'ירא אלוקים', לעובדיה, שהבטיח לה שהקב"ה ידאג לה. גם שני בניה איתה זועקים לעזרת אביהם. היא דואגת להם שחס ושלום לא יתחנכו בבית יהורם בן אחאב.
עובדיה מתגלה לאשתו, ואומר לה שתלך לאלישע  הנביא והוא יעזור לה.
אשת עובדיה הולכת לאלישע הנביא, ובעצם אישיותה הטהורה ומלאת הזכויות ומסירות הנפש לקיום התורה וחינוך בניה, היא מעוררת זכות עתיקה לפני השם, ובכך מסתלקת הגזירה מעל ישראל.
שלא במקרה, כמובן, מה שנותר לאשת עובדיה בבית זה דוקא מעט מאד שמן. ואלישע יודע שהשמן הזה מלא בזכויות מיוחדות מאד. והוא מורה לה מה לעשות.
אשת עובדיה ממלאת את ציווי הנביא, ומסתייעת בשני בניה לאסוף כלים מכל השכנות.
לאחר מכן היא סוגרת את הדלת ומתחילה למלא ממעט השמן את כל הכלים, והנה - נס פך השמן.
אין זה שמן רגיל זהו שמן שיש בו קשר לשמן עתיק מאד. חז"ל מבארים שכשיעקב אבינו יצק את השמן על האבן אשר שם מראשותיו, חזר הכד והתמלא. הוא הפך הקטן שנשאר מעבר לנחל יבוק, ויעקב שב לקחתו ונאבק שם עם המלאך. מדוע הוא כל כך חשוב לו, מדוע הוא חוזר לאסוף אותו?
מפני  שהוא רואה בו את כל הניסים שעתידים להיות בו – שמן שימשחו בו את המשכן, שמן של האשה הצרפית של אליהו, שמן של אשת עובדיה, וזהו השמן שהתגלה לבני חשמונאי.
כשאלישע שומע שמעט שמן, זה מה שנותר לה בבית, הוא יודע שהגזירה הוכרעה לטובה. השמן הזה מזכיר טוב לפני השם, מזכיר זכות אבות, מזכיר את נצח ישראל.
בכסף שמכרה את השמן מחזירה אשת עובדיה את החוב ליהורם, ובנותר חייה עם שני בניה, ומגדלת אותם ממש כפי שגידלה במסירות נפשה את 100 הנביאים במערה.
עד כדי כך משבחים חז"ל את אשת עובדיה, שאומר המדרש כשהקב"ה ביקש לברוא את חוה, ראה שיוצאות ממנה נשים צדיקות ונשים רשעות, וכשראה את אשת עובדיה אמר – אם אני בורא את חוה שנקראת 'אחת' (ויקח אחת מצלעותיו) אפילו בשביל 'אחת' די לי . ובפסוק מוזכרת אשת עובדיה - 'ואשה אחת מנשי בני הנביאים'.
דוקא בלי שהכירוה כלל, במסירות נפשה על התורה ועל חינוך בניה, ובצניעותה הגדולה עד כדי שלא מוזכר שמה, הכריעה אשת עובדיה את הגזירה הרעה לטובה. 
